Zetra

Zetra er et sportskompleks i Sarajevo i Bosnia-Hercegovina. Anlegget ble bygd for de olympiske vinterlekene i 1984, og var da arena for ishockey, kunstløp og hurtigløp på skøyter, samt avslutningsseremonien. Banen ligger 564 moh.

Anlegget ble fullstendig ødelagt under den bosniske krigen i årene 1992 til 1995. I 1997 startet gjenoppbyggingen av ishallen, med betydelig pengestøtte fra bl.a IOC. Hallen ble gjenåpnet i 1999.

Hurtigløpsbanen
Det tidligere Jugoslavia (eller Bosnia-Hercegovina) hadde få eller ingen skøytetradisjoner da Sarajevo i 1978 ble tildelt de olympiske vinterlekene for 1984. Dermed måtte føderasjonens første kunstisbane for hurtigløp bygges. Denne banen sto ferdig sammen med resten av olympiakomplekset Zetra i november 1982, og samme sesong ble junior-VM holdt her. Etter de olympiske lekene var det aktivitet på banen, med bl.a allround-VM for kvinner i 1985 og EM allround i 1991. I sistnevnte mesterskap vant Johann Olav Koss sitt eneste EM-gull. 

Med krigens ødeleggelser falt noe av grunnlaget for hurtigløpssporten i Bosnia-Hercegovina vekk. Det er i dag ingen planer om å reparere hurtigløpsbanen i dette komplekset.

Referanser 

Skøytearenaer
Idrettsanlegg i Bosnia-Hercegovina
Hurtigløp på skøyter i Jugoslavia
Vinter-OL 1984
Artikler i skøytesportprosjektet
OL-arenaer